Pe baza acestuia, Orange va completa portofoliul existent de servicii de voce şi internet mobil, televiziune prin satelit şi internet cu servicii fixe de internet de mare viteză şi televiziune, folosind reţeaua urbană de fibră optică a Telekom Romania, şi va lansa în curând soluţii de comunicare convergente.

Independent de acest contract de acces la reţeaua fixă, Orange România şi Telekom Romania Mobile au semnat un contract de roaming naţional. În baza acestui acord clienţii Telekom Romania vor putea utiliza reţeaua Orange 4G/4G+, beneficiind de acoperire extinsă şi calitate superioară pentru serviciile 4G şi 4G+.

Acordul de roaming naţional dintre Telekom Romania Mobile Communications SA şi Orange România SA acoperă serviciile de date 4G şi 4G+, precum şi serviciile de voce prin intermediul reţelei LTE.

Astfel, clienţii Telekom Romania vor putea beneficia de tehnologiile de comunicaţii 4G şi 4G+ chiar şi atunci când nu se află în aria de acoperire a reţelei 4G a Telekom Romania Mobile. Acest lucru va fi posibil prin utilizarea reţelei Orange 4G/4G+, care acoperă 72% din populaţie la nivel naţional şi 96% din populaţia urbană. Trecerea de la o reţea la alta se va face fără întreruperi şi nu va presupune niciun cost suplimentar pentru utilizatori.

Cele două companii au anunţat că vor continua să concureze în mod independent pe piaţă, fiecare dintre ele urmându-şi propria strategie de dezvoltare în concordanţă cu viziunea comercială şi de afaceri.

Negocierile dintre cele două companii au durat mai bine de doi ani.

Orange ar urma să plătească aproximativ 5 euro pe lună către Telekom pentru fiecare client căruia îi va oferi servicii prin infrastructura fixă, plus o serie de taxe de instalare. Telekom va plăti în funcţie de traficul de net mobil 4G realizat de clienţii săi prin reţeaua Orange.